ན་མོ་རཏྣ་ཏྲ་ཡཱ་ཡ་སོགས་གཟུངས་སྔགས་ཀྱི་ཤམ་བུར། སརྦ་པཱ་པཾ་ཤཱནྟིཾ་ཀུ་རུ་ཡེ་སྭཱ་ཧཱ། དེ་བཞིན་དུ། སརྦ་ཛྭ་ར༴ སརྦ་ཨུ་པ་དྲ་ཝེ༴ སརྦ་གྲ་ཧེ༴ སརྦ་ཨ་ཀ་ལ་མྲྀ་ཏྱུ༴ སརྦ་དུརསྦབ་ནི༴ སརྦ་དུརྨིཏྟི༴ སརྦ་ཀུ་ལ་བྷྱཿཤཱནྟིཾ་ཀུ་རུ་ཡེ་སྭཱ་ཧཱ། སོགས་ཀྱིས་བཀྲུ་ཞིང་ཆུ་འཐུང་དུ་གཞུག དེ་ནས། ཡང་བྱབ་པ་ལ་དམིགས་པ་འདི་བཞིན་དུ་མཛོད། རྨ་བྱའི་སྒྲོ་ཆུན་གྱི་དབུས་སུ་ཟླ་བ་ཉ་གང་བའི་སྟེང་དུ་རྩ་སྔགས་མཐིང་ཤུན་མདངས་ཅན་དྲི་མ་མེད་པ་ལས་འོད་ཟེར་འཕྲོས། ཁྱེད་རང་རྣམས་ཀྱི་ནད་གདོན་སྡིག་སྒྲིབ་ཐམས་ཅད་རྡོ་ཁབ་ལེན་གྱིས་ལྕགས་ཕྱེ་བླངས་པ་བཞིན་དུ་བསྡུས་ནས་དུག་གི་རྒྱ་མཚོར་དོར་བའི་ཐུགས་དམིགས་མཛོད། གོང་བཞིན་གཟུངས་ཀྱི་མཐར། སརྦ་པཱ་པཾ་ཨ་པ་ན་ཡེ་སྭཱ་ཧཱ། སོགས་བརྗོད་བཞིན་རྨ་བྱའི་སྒྲོ་ཆུན་གྱིས་བྱབས། ད་ནི་མི་མཐུན་པའི་ཕྱོགས་དེ་དག་ལས་སླར་མི་ལྡོག་པའི་ཆེད་དུ་བསྲུང་བར་བྱ་བ་ལ་སློབ་དཔོན་གྱི་ཐུགས་ཀ་ནས་འོད་ཟེར་རྡོ་རྗེའི་གོ་ཁྲབ་ཀྱི་རྣམ་པར་འཕྲོས། ཁྱེད་རང་རྣམས་ཀྱི་གནས་ལྔར་ཕོག་པས་གདོན་བགེགས་རྐྱེན་ངན་བར་གཅོད་གང་གིས་ཀྱང་མི་ཚུགས་པའི་རྡོ་རྗེའི་རྭ་བས་རྒྱས་བཏབ་པར་མོས་མཛོད། གཟུངས་མཐར། སརྦ་པཱ་པཾ་རཀྵ་རཀྵ་སོགས་བཏགས་པས་སྤྱི་མགྲིན་ལ་སོགས་པའི་གནས་ལྔར་རྡོ་རྗེ་རྒྱ་གྲམ་བཀོད། མཐར་སློབ་མའི་མགོ་བོར་རྡོ་རྗེ་བཞག་སྟེ། བཅོམ་ལྡན་མི་འཁྲུགས་པ་ཡི་བྱིན་རླབས་དང་། །ཞེས་སོགས་བརྗོད་པས་བསྲུང་། དེ་དག་ནི་བགེགས་རྣམས་རབ་ཏུ་གཞོམ་པའི་ཕྱིར། །གསུམ་པ་རབ་ཏུ་བསྒྲགས་པ་ཡིན། །ཞེས་གསུངས་ཏེ་བགེགས་ཞི་བར་བྱེད་པའི་དབང་ངོ་། །དེ་ནས་བརྒྱུད་འཛིན་པའི་དབང་ལ། ཕྱག་ན་རྡོ་རྗེ་དབང་བསྐུར་བའི་རྒྱུད་ལས། སྔགས་པ་པདྨ་དམ་པ་འདིར། །རབ་ཏུ་བཞག་ནས་བདག་ཉིད་ཀྱིས། །མེ་ཏོག་སྤོས་ཀྱིས་མཆོད་བྱས་ལ། །མར་མེ་མཆོད་ཡོན་དབུལ་བར་བྱ། །གདུགས་དང་རྒྱལ་མཚན་བ་དན་དང་། །སིལ་སྙན་སྒྲ་རྣམས་བྱུང་བ་དང་། །རོལ་མོ་སྒྲ་སིལ་རྣམ་མང་གིས། །ཡང་དག་མངོན་དུ་དགའ་བྱས་ལ། །སྐྱོབ་པ་ཀུན་གྱིས་མངོན་སུམ་དུ། །བསྒྲིམས་ཏེ་དེ་ནི་དབང་བསྐུར་རོ། །ཇི་ལྟར་གླིང་བཞིའི་དབང་ཕྱུག་གིས། །འཁོར་ལོ་བསྒྱུར་བ་དབང་བསྐུར་བ། །དེ་བཞིན་སྔགས་པས་ངོ་མཚར་དང་། །བཀྲ་ཤིས་ཀུན་གྱི་དབང་བསྐུར་རོ། །མེ་ཏོག་རྣམས་དང་བདུག་པ་དང་། །སྤོས་མཆོག་རྣམས་ཀྱིས་ཡང་མཆོད་ལ། །ལག་པ་གཡས་སུ་རྡོ་རྗེ་དང་། །གཡོན་དུ་འཁོར་ལོ་བཞག་ནས་སུ། །སློབ་མ་དེ་ལ་འདི་སྐད་དུ། །རྡོ་རྗེ་སློབ་དཔོན་ཁྱོད་འགྱུར་ཏེ། །ཞེས་སོགས་ཀྱིས་བསྟན་པ་ལྟར། ཁྱེད་རང་རྣམས་ཀྱི་འོག་ཏུ་པདྨའི་གདན་སྟེང་དུ་གདུགས་ཕུབ་པའི་བར་དུ་ལྷའི་སྙེམས་པས་གནས་པ་ལ། ཉེར་མཆོད་ཀྱིས་མཆོད་པའི་མོས་པ་མཛོད། ཨོཾ་ཨཱཿབཛྲ་པུཥྤེ་སོགས་ཀྱིས་མཆོད། རྡོ་རྗེ་དང་འཁོར་ལོ་གཏད་ཅིང་། ཇི་ལྟར་འཁོར་ལོས་བསྒྱུར་བའི་རྒྱལ། །སོགས་ནས། དབང་བསྐུར་བརྗོད།། ཁར། དེ་ནི། སློབ་དཔོན་གོ་འཕང་འཐོབ་བྱའི་ཕྱིར། །དང་པོ་ཡོངས་སུ་བསྒྲགས་པ་ཡིན། །ཞེས་པའི་དགོངས་པ་སློབ་དཔོན་དུ་བྱེད་པའི་དབང་ངོ་།། དབང་ཚན་བཞི་པོ་རྒྱུད་ཀྱི་གོ་རིམ་དང་། དཀྱིལ་ཆོག་མི་མཐུན་པ་ནི་གབ་པ་འཁྲུགས་བསལ་ནས་མན་ངག་ཏུ་བསྡེབས་པ་ཇོ་བོ་དཱི་པཾ་ཀ་རའི་གཞུང་ཇི་བཞིན་དུའོ།། དེས་དབང་བསྐུར་བ་དངོས་སོང་ནས། ད་ནི་དམ་ཚིག་བསྒྲག་པ་དང་སྡོམ་པ་འབོགས་པ་སྟོན་པར་བྱེད་དེ། བྱ་བའི་རྒྱུད་ཀྱི་སྐབས་སུ་རྩ་བའི་ལྟུང་བ་བཅུ་དྲུག བསླབ་པར་བྱ་བའི་དམ་ཚིག་སུམ་ཅུ། ཉམས་ན་ཕྱིར་བཅོས་པའི་ཚུལ་དང་གསུམ་ཡོད་པ་ལས། དང་པོ་རྩ་བའི་ལྟུང་བ་ཞེས་བྱ་བ་འདི་དག་ལས་གང་ཡང་རུང་བ་ཞིག་སྤྱད་ན་སྡོམ་པ་རྩ་བ་ནས་འཇིག་ཅིང་དངོས་གྲུབ་འཕྲོག་ལ། དྲན་ཤེས་ཀྱིས་ཡིད་དང་དབང་པོའི་སྒོ་བསྡམས་ཏེ་ཚུལ་བཞིན་དུ་བསྲུང་ན་དངོས་གྲུབ་ཐམས་ཅད་ཀྱི་རྩ་བར་གྱུར་བས་ན་རྩ་བ། གལ་ཏེ་ཚུལ་བཞིན་མ་ཡིན་པའི་དབང་ལས་དེ་འདྲ་རང་གར་སྤྱད་ན་དམྱལ་བ་ཆེན་པོར་ལྟུང་བས་ན་རྩ་ལྟུང་ཞེས་བྱ་ལ། དེ་དག་ཀྱང་གང་ཞེ་ན། འཇམ་དཔལ་རྩ་རྒྱུད་ལས། ཀྱེ་རྒྱལ་བའི་སྲས། དེའི་ཕྱིར་ངས་ཆད་པར་ལྟ་བ་དང་། དཀོན་མཆོག་གསུམ་སྤོང་བ་དང་། བྱང་ཆུབ་ཀྱི་སེམས་སྤོང་བ་དང་། དབང་བསྐུར་སྤོང་བ་དང་། བླ་མ་ལ་འཁུ་བ་ཞེས་བྱ་བ་ལྔ་པོ་འདི་ནི་རྩ་བའི་ལྟུང་བ་ཡིན་པར་བསྟན་ཏེ། ཆོས་དེ་དག་ལས་གང་ཡང་རུང་བ་ཞིག་སྤྱད་ནས་དེ་སླར་སྦྱང་བ་མ་བྱས་ན་སྔགས་པའི་ཐ་སྙད་མེད་ཅིང་། དངོས་གྲུབ་ཀྱི་ས་བོན་ཉམས་པ་དང་ཚིག་པ་དང་རུལ་བར་བརྗོད་དོ། །ཅིའི་ཕྱིར་རྩ་བའི་ལྟུང་བ་ཞེས་བྱ་ན། ཇི་ལྟར་ལྗོན་པའི་རྩ་བ་ཆད་ཅིང་སྐམ་པ་ན། ཡན་ལག་ཉིང་ལག་ཐམས་ཅད་སྐམ་པར་བརྗོད་པ་དེ་བཞིན་དུ། ཆོས་ལྔ་པོ་འདི་དག་སྤྱད་ནའང་བཟླས་པ། སྡོམ་པ། གཙང་སྦྲ་ལ་སོགས་པའི་ཆོས་རྣམས་འབྲས་བུ་ཁྱད་པར་ཅན་མི་བསྐྱེད་ཅིང་སྐམ་པས་ན་རྩ་བའི་ལྟུང་བར་བརྗོད་དོ། །ཞེས་པའི་བར་གྱིས་ཉམས་པའི་ཉེས་པ་དང་བཅས་རྩ་བའི་ལྟུང་བ་ལྔར་བཤད་པ་དང་། དཔུང་བཟང་གིས་ཞུས་པའི་རྒྱུད་དུ། མཚམས་མེད་ལྔ་དང་ཉེ་བའི་ལྔ་སྙིང་ནས་དཀོན་མཆོག་གསུམ་ལ་དམོད་པར་བྱེད་པ་སྟེ་བཅུ་གཅིག་རྣམས་བཤད། མཚམས་མེད་ལྔ་ཡང་རྒྱུད་དེ་ཉིད་ལས། གང་ཞིག་དགྲ་བཅོམ་ཕ་མ་གསོད་པ་དང་། །མཐུན་པའི་དགེ་འདུན་དབྱེན་ནི་བྱེད་པ་དང་། །དེ་བཞིན་གཤེགས་ལ་ཞེ་སྡང་སེམས་ཀྱིས་སུ། །གང་ཞིག་མི་དག་སྐུ་མཚལ་འབྱིན་བྱེད་པ། །ཤིན་ཏུ་མི་བཟད་པ་ཡི་ལས་འདི་རྣམས། །རྒྱལ་བས་མཚམས་མེད་ལྔ་པོ་ཡིན་པར་གསུངས། །གཏི་མུག་ཅན་གྱིས་སྡིག་པ་གཅིག་བྱས་ན། །ཕུང་པོ་འདི་ལ་གྲུབ་པ་ཐོབ་མི་འགྱུར། །ཞེས་གསུངས་པ་ལས། དེ་དག་སྤྱད་པའི་གང་ཟག་འཇིག་རྟེན་ཕ་རོལ་ཏུ་སྐྱེ་གནས་གཞན་གྱིས་བར་མ་ཆོད་པར་མནར་མེད་པའི་དམྱལ་བར་སྦྱོར་བའི་དོན་ཡིན། ཉེ་བའི་མཚམས་མེད་ཅེས་པ་ཡང་རྒྱུད་དེ་ཉིད་ལས། མཆོད་རྟེན་འཇིག་ཅིང་བྱང་ཆུབ་སེམས་དཔའ་གསོད། །ཉོན་མོངས་ཟད་པའི་མ་ནི་སུན་འབྱིན་དང་། །སློབ་དཔོན་གསོད་ཅིང་དགེ་འདུན་མང་པོ་ལ། །གང་ཞིག་འདོད་པས་མང་ཉུང་བརྐུ་འཕྲོག་པ། །མཚམས་མེད་ཉེ་ལྔར་དེ་བཞིན་གཤེགས་པས་གསུངས། །ཚུལ་ཉམས་མི་རྣམས་གང་ཞིག་འདི་བྱེད་པ། །བསྐལ་པའི་བར་དུ་མནར་མེད་སྡུག་བསྔལ་མྱོང་། །གསང་སྔགས་དངོས་གྲུབ་བསྒྲིམས་ཀྱང་ཡོངས་མི་ཐོབ། །ཅེས་གསུངས་པས་ལས་དེ་སྤྱད་ན་མཚམས་མེད་ལྔ་དང་མི་བཟད་པར་འདྲ་ཡང་། དགེ་ལས་དྲག་པོས་བཟློག་པའང་སྲིད་པས་ན་ཉེ་བའི་མཚམས་མེད་དོ། །ཁ་ཙམ་མ་ཡིན་པར་སྙིང་ནས་དཀོན་མཆོག་གསུམ་ལ་གནོད་པར་བྱེད་པ་ཡང་། རྒྱུད་དེ་ལས། གང་ཞིག་བདེ་གཤེགས་གསུངས་པའི་གླེགས་བམ་དག །ཆུད་གསོན་པ་དང་མེས་ནི་བསྲེགས་པ་དང་། །བསམ་པ་ངན་པས་ཆུར་ནི་འདོར་བ་དང་། །ཡང་ན་ཆོས་ཀྱི་སྐུ་ནི་སྤོང་བ་དང་། །བསླབ་ཚིགས་མ་ལུས་པས་ནི་བརྒྱན་པ་ཡི། །དགེ་སློང་དག་གམ་དགེ་སློང་མ་གསོད་དམ། །དགེ་བསྙེན་དང་ནི་དགེ་བསྙེན་མ་གསོད་དམ། །ངན་པའི་སེམས་ཀྱིས་ལྷ་ཁང་བསྲེགས་ཀྱང་རུང་། །མི་ཡི་ཡུལ་ན་སྡིག་པ་འདི་བྱས་པ། །དཀའ་བ་སྤྱད་པར་ལྡན་ཡང་གྲུབ་མི་ཐོབ། །གང་ཞིག་དཀོན་མཆོག་གསུམ་ལ་གནོད་པ་ཡི། །བསམ་པས་ཅུང་ཟད་གནོད་པ་བྱས་ཀྱང་རུང་། །བདག་ཉིད་མནར་མེད་དམྱལ་བར་འཚོད་པར་འགྱུར། །དེ་ལས་ཐར་ནས་ལས་ཀྱི་དབང་གིས་ཀྱང་། །རིགས་ངན་མི་དང་དུད་འགྲོར་སྐྱེ་བ་ཐོབ། །འདི་དག་ངས་ནི་ཁྱེད་ལ་མདོར་བཤད་པའོ། །ཞེས་གསུངས་པ་ལྟར་ཁེ་ཉེན་ཆེན་པོ་དེ་འདྲ་བ་ལ་བླང་དོར་གྱི་གནས་ལ་བག་དང་ལྡན་པར་བྱེད་པ་ནི་རྩ་བའི་གནད་དམ་པར་ཤེས་པར་མཛོད་ལ་དམ་ཚིག་འདི་དག་ནི། དཀྱིལ་ཆོག་ཏུའང་མནའ་ཆུ་བླུད་པ་སོགས་ཀྱི་སྐབས་སུ་བསྟན་པ་རྣམས་ཡིན་ནོ། །དོན་གཉིས་པ་བྱ་བའི་རྒྱུད་ལ་བསླབ་པར་བྱ་བའི་དམ་ཚིག་སུམ་བཅུ་ནི། དགག་ཕྱོགས་ནས་སྨོས་པ་བཅོ་བརྒྱད་དང་། སྒྲུབ་ཕྱོགས་ནས་སྨོས་པ་བཅུ་གཉིས། བྱ་བ་སྤྱི་རྒྱུད་གསུམ་ག་ནས་ཅི་རིགས་པར་གསུངས་པ་ལས། འདི་ནི་ཆོ་ག་གསང་བའི་རྒྱུད་ལས་འབྱུང་བའི་དམ་ཚིག་ངོ་མ་ནི་འདི་སྟེ། རྒྱུད་དེ་ཉིད་ལས། དེ་ནས་བླ་མས་སློབ་མ་རྣམས། །མ་ཡེངས་ལེགས་པར་བཀོད་ནས་སུ། །ཤེས་རབ་ཕ་རོལ་ཕྱིན་བཀླགས་ནས། །དམ་ཚིག་འདི་དག་བསྒོ་བར་བྱ། །ཞེས་གསུངས་པས་དེ་དག་གི་དོན་ཐུགས་ལ་བཞག་ནས་གསན་འཚལ། །དེ་རིང་ཕན་ཆད་ཁྱེད་རྣམས་ཀྱིས། །ཞེས་པ་ནས། དེ་ཡང་བདག་གིས་རྟོགས་པར་བྱ། །ཞེས་པའི་བར་བརྗོད། དེའི་གོ་དོན་མདོ་ཙམ་ནི་འདི་ལྟ་ཡིན་ཏེ། །དབང་ཐོབ་ནས་བཟུང་རྡོ་རྗེ་འཆང་གི་གོ་འཕང་ཐོབ་ཀྱི་བར་ཇི་སྲིད་དུ་དམ་ཚིག་འདི་དག་བསྲུང་བར་བྱ་སྟེ། དངོས་གྲུབ་ནི་དམ་ཚིག་ལ་རག་ལུས་པའི་ཕྱིར། དེ་གང་ཞེ་ན། སངས་རྒྱས་ནི་བྱང་ཆུབ་དང་ཐམས་ཅད་མཁྱེན་པ། ཆོས་ནི་འཕགས་ལམ་ཡན་ལག་བརྒྱད་དང་ལུང་གི་ཆོས། དགེ་འདུན་ནི་ཞུགས་པ་བཞི་དང་། འབྲས་གནས་བཞི་སྟེ་གང་ཟག་ཆེན་པོ་བརྒྱད། དེ་བཞིན་དུ་བྱང་ཆུབ་སེམས་དཔའི་སྡེ་ཚོགས་དང་། གསང་སྔགས་དང་རིག་སྔགས་ནི་ལྷ་ཕོ་མོ་བྱས་ནས་དེའི་ནང་ནས་ཀྱང་ཕྱག་རྒྱ་ཆེན་པོ་སྟེ་རང་གི་ལྷག་པའི་ལྷའི་གཟུགས་དེ་ལ་གུས་པར་བྱ་བའམ། ཡང་ན་གསང་སྔགས་རིག་སྔགས་ཀྱི་ཡི་གེ་ལ་གུས་པར་བྱ་བའམ། ཡང་ན་ཆེན་པོ་བདུན་ལྡན་གྱི་ཐེག་ཆེན་ལ་མོས་པའང་བཤད་ཅིང་། དམ་ཚིག་ཅན་གྱི་རྡོ་རྗེ་སྤུན་དང་སྲིང་མོ་དང་རྡོ་རྗེ་མ་སོགས་དང་། མཛའ་བོ་སྟེ་སྒྲུབ་གྲོགས། གསང་སྔགས་ཀྱི་བཀའ་དྲིན་ནོད་པའི་བླ་མ་སློབ་དཔོན་རྣམས་ལ་གུས་པར་བྱ་བ། འཇིག་རྟེན་པའི་ལྷ་ཆེན་པོ་རྣམས་ལ་མི་སྡང་བ་ཙམ་དུ་མ་ཟད་དུས་བཟང་པོ་རྣམས་སུ་མཐུན་རྫས་ཀྱིས་མཆོད་པར་བྱ་སྟེ། མ་མཆོད་ན་སྒྲུབ་པའི་གེགས་སུ་འགྱུར་བའི་ཕྱིར་དང་། ཆོས་འདིའི་སྟོན་པ་ལས་ཕྱི་རོལ་པའི་ཚངས་པ་དང་ཁྱབ་འཇུག་སོགས་ལ་སྙིང་ནས་མི་བརྟེན་ཞིང་། དེ་དག་གི་ཆོས་ལ་གཅེས་པར་མི་འཛིན། སྐྱབས་སུ་མི་གསོལ། ཕྱོགས་རིས་མེད་པའི་བློས་གློ་བུར་དུ་ལྷགས་པ་དག་མཆོད་པར་བྱ་བ་ཡིན་ལ་དེའི་ཚེ་ནི་སྙིང་རྗེའི་བསམ་པས་མུ་སྟེགས་ཅན་དག་ཀྱང་མཆོད་དགོས་པ་དང་། དེ་བཞིན་དུ་སྲོག་ཆགས་ཕོངས་པ་དང་། སྡུག་བསྔལ་གྱིས་ཉེན་པ་རྣམས་ལ་བྱམས་པའི་སེམས་འཁོན་དང་འགྲན་ཟླ་མེད་པར་བརྟན་པར་བཞག་ཅིང་། ཐེག་པ་ཆེན་པོ་འཛིན་འདོད་ཀྱི་བསམ་པས་གཞན་དོན་དུ་གཟུགས་སྐུ་འཐོབ་ཕྱིར་སྦྱིན་སོགས་བསོད་ནམས་ཀྱི་ཚོགས་སྒྲུབ་པ་ལ་ནན་ཏན་གྱིས་འབད་དགོས་པ་དང་། གསང་སྔགས་ཀྱི་ཀུན་ཏུ་སྤྱོད་པའི་གཙོ་བོ་བཟླས་པ་དང་། དེའི་ཡན་ལག་ཁྲུས་དང་གཙང་སྦྲ་ལ་འབད་པ། འདིར་མ་སྨོས་པའི་དམ་ཚིག་བྱ་བ་སྤྱི་དང་བྱེ་བྲག་གི་རྒྱུད་ལས་གསུངས་པ་ཇི་སྙེད་པ་དག་ཀྱང་བསྲུང་བར་བྱ། ཞེས་པའི་ཐ་ཚིག སྔར་ནས་དམ་ཚིག་ནོད་པའམ། ནོད་ཀྱང་ཉམས་པ་ལ་སྔགས་རྒྱ་མི་སྦྱིན། སྦྱིན་ན་སྟེར་མཁན་དམ་ཚིག་ཉམས་ཆག་ཏུ་འགྱུར་ཞིང་། གསང་སྔགས་ཟབ་མོ་སྣོད་མིན་ལ་མི་སྟོན་པར་གསང་སྦས་བྱ་ལ། དེའང་རྒྱུད་ཀྱི་དོན་རང་གིས་ཇི་ལྟ་བར་མ་རྟོགས་པར་གཞན་ལ་སྟོན་ནུས་མེད་ཕྱིར་ཐོས་པ་དང་། བསམ་པ་དང་། སྒོམ་པའི་སྒོ་ནས་རྒྱུད་དོན་རྟོགས་ཤིང་རྡོ་རྗེ་འཆང་གི་རྗེས་སུ་བསླབ་པར་བྱ་དགོས་པའི་དོན་ཡིན་ནོ། །དེ་ལྟར་ཐུགས་ལ་བཞགས་ནས། དམ་ཚིག་ལས་དུས་ནམ་ཡང་མི་འདའ་བ་ལྷག་བསམ་རྣམ་པར་དག་པའི་སྒོ་ནས་ནན་ཏན་དུ་འབད་པ་གལ་ཆེ་མོད། ལྟུང་བ་འབྱུང་བའི་སྒོ་མང་བར་བརྟེན། ཁ་ན་མ་ཐོ་བར་གྱུར་ན་ཉེས་པ་མཐོལ་ཞིང་འཆགས་པའི་ཐབས་ལ་སྦྱར་དགོས། ཐབས་དེའང་སྤྱི་རྒྱུད་ལས། ཇི་སྐད་བཤད་པའི་དམ་ཚིག་རྣམས། །གལ་ཏེ་ཉམས་པར་གང་གྱུར་པ། །དེས་ནི་རང་རིག་སྙིང་པོའི་སྔགས། །ཆིག་འབུམ་དུ་ནི་བཟླས་བརྗོད་བྱ། །ཡང་ན་མེས་རྨོངས་བྱེད་པའི་གཟུངས། །སྟོང་དུ་བཟླས་བརྗོད་བྱས་ཀྱང་རུང་། །ཡང་ན་ཞི་བའི་སྦྱིན་སྲེག་བྱ། །ཡང་ན་དཀྱིལ་འཁོར་དུ་ཡང་འཇུག །ཅེས་སོགས་ལྟུང་བའི་ལྡང་ཐབས་བཞི་གསུངས་པ་ལ། ཛི་ན་ཛིཀ྄་སོགས་རང་རིགས་ཀྱི་སྙིང་པོ་འབུམ་བཟླས་པ་དང་། རྡོ་རྗེ་མི་ཕམ་པ་མེ་ལྟར་རབ་ཏུ་རྨོངས་བྱེད་ཀྱི་གཟུངས་སྟོང་བཟླས་པ། སྡིག་པ་ཞི་བྱེད་སྦྱིན་སྲེག་མཚན་མ་མ་མཐོང་གི་བར་བྱ་བ། བདག་འཇུག་ལ་བརྟེན་པའམ། བླ་མ་ལ་བརྟེན་པའམ། ཡང་ན་དཀྱིལ་འཁོར་སྒྲུབ་མཆོད་ཚུན་བདག་ཉིད་ཀྱིས་བྱས་ནས། དབང་བསྐུར་རྣམས་བླ་མའམ་གྲོགས་གང་རུང་གིས་བྱས་ཏེ་དཀྱིལ་འཁོར་དུ་འཇུག་པ་སྟེ་དབང་བླང་བ་བཅས་ཀྱི་སྒོ་གང་རུང་གིས་ལྟུང་བ་ལས་ལྡང་བའི་ཐབས་ལ་འབད་དགོས་པ་ཐུགས་ལ་བཞག་ནས་འདིའི་རྗེས་ཟློས་མཛོད། གཙོ་བོས་ཇི་ལྟར་སོགས་དང་། དབང་བསྐུར་ལེགས་པར་ཐོབ་པའི་གཏང་རག་གི་སླད་དུ་མཎྜལ་ཕུལ་མཛོད། དགེ་བསྔོ་སོགས་རྗེས་ཀྱི་རིམ་པ་རྣམས་ཤེས་པར་བྱ་བ་ཉིད་དོ། །ཤིན་ཏུ་རྒྱས་འདོད་དུས་ཀྱི་གཞན་དབང་གྱུར། །ཧ་ཅང་བསྡུས་པས་གོ་དོན་མ་འཁྲོལ་ཞིང་། །རྨོངས་པ་འགའ་ཞིག་བློ་ཁ་མ་རྫོགས་པས། །འཚམས་ཤིང་རན་པར་བཀོད་འདི་བཟུང་བར་འོས། །དེ་ལྟར་རྡོ་རྗེ་མི་འཁྲུགས་པ་ལྷ་བཅུ་གསུམ་མའི་དབང་བསྐུར་གྱི་མཚམས་སྦྱོར། མཁས་དབང་བུདྡྷའི་བྱ་རྒྱུད་དབང་གི་མཚམས་སྦྱོར་འཐོར་ཐབས་ཀྱི་རྣམ་པར་བཞུགས་པས་ཁྱེར་མི་བདེ་བ་དང་། རྗེ་དགེ་ལེགས་བཞད་པའི་རྡོ་རྗེ་འཛིན་པའི་མགུལ་རྒྱན་ཡང་ཚིག་སྦྲམ་བསྡུས་སྐྱོན་བཅས་དེ་གཉིས་དང་རྡོར་འཕྲེང་དབང་མཚམས་བཅས་གུང་བསྒྲིགས་ནས་མང་ཉུང་འཚམས་པའི་ཚུལ་དུ། སྒྲུབ་བརྒྱུད་དམ་པའི་རྗེས་ཞུགས་འདུ་ཤེས་གསུམ་པ་ཀརྨ་ནི་ར་བྷོ་གས་བླ་ཆུང་འགའི་གཟིགས་པ་བདེ་ཆེད་འབྲུག་རྒྱས་བསམ་གཏན་ཆོས་གླིང་དུ་བཀོད་པར་མཛད་འདུག་པ་ལ་སླར་གང་གི་ཐུགས་རྗེའི་ཟེར་མ་ཅུང་ཟད་ཐོབ་པ་ཝཱ་གིནྡྲ་དྷརྨ་དྷྭ་ཛས་བྲི་བསྣན་ཅུང་ཟད་བགྱིས་པ་བཅས་ཀྱི་དགེ་བས་འགྲོ་རྣམས་ཁྱབ་བདག་རྡོ་རྗེ་འཛིན་པའི་གོ་འཕང་མྱུར་དུ་ཐོབ་པའི་རྒྱུར་གྱུར་ཅིག །མངྒ་ལཾ། །དགེའོ། །དགེའོ། །དགེའོ།། །།
གསོན་སྦྱང་ཟིན་བྲིས་འདོན་ཆ་ཁོལ་ངུ་ཕྱུང་བ་ལ་ལྡེབ།